62007CJ0411
A BÍRÓSÁG ÍTÉLETE (ötödik tanács)
2008. október 2. (
*1
)
„Közös Vámtarifa — Kombinált Nómenklatúra — Tarifális besorolás — 8541, 8542 és 8543 vámtarifaszám — Optocsatolók”
A C-411/07. sz. ügyben,
az EK 234. cikk alapján benyújtott előzetes döntéshozatal iránti kérelem tárgyában, amelyet a Hoge Raad der Nederlanden (Hollandia) a Bírósághoz 2007. szeptember 7-én érkezett, 2007. augusztus 10-i határozatával terjesztett elő az előtte
az X BV
és
a Staatssecretaris van Financiën
között folyamatban lévő eljárásban,
A BÍRÓSÁG (ötödik tanács),
tagjai: A. Tizzano tanácselnök, M. Ilešič (előadó) és J.-J. Kasel bírák,
főtanácsnok: Y. Bot,
hivatalvezető: M. Ferreira főtanácsos,
tekintettel az írásbeli szakaszra és a 2008. június 25-i tárgyalásra,
figyelembe véve a következők által előterjesztett észrevételeket:
—
az X BV képviseletében H. de Bie és E. Zietse advocaten,
—
a holland kormány képviseletében C. Wissels és C. ten Dam, meghatalmazotti minőségben,
—
az Európai Közösségek Bizottsága képviseletében G. Wilms, meghatalmazotti minőségben, segítője: R. de Bree advocaat,
tekintettel a főtanácsnok meghallgatását követően hozott határozatra, miszerint az ügy elbírálására a főtanácsnok indítványa nélkül kerül sor,
meghozta a következő
Ítéletet
1
Az előzetes döntéshozatal iránti kérelem a 2002. augusztus 1-jei 1832/2002/EK bizottsági rendelettel (HL L 290., 1. o.) módosított, a vám- és statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendelet (HL L 256., 1. o.; magyar nyelvű különkiadás 2. fejezet, 2. kötet, 382. o.) I. melléklete szerinti Kombinált Nómenklatúra (a továbbiakban: KN) 8541, 8542 és 8543 vámtarifaszámának értelmezésére vonatkozik.
2
E kérelmet a kérdést előterjesztő bíróság által X BV-ként (a továbbiakban: X) megnevezett, holland jog szerinti társaság és a Staatssecretaris van Financiën (pénzügyi államtitkár) közötti, az optocsatolók tarifális besorolásának tárgyában folyamatban lévő jogvita keretében terjesztették elő.
Jogi háttér
3
A 2658/87 rendelettel bevezetett KN a Harmonizált Áruleíró és Kódrendszeren alapul, amelyet a később a Vámigazgatások Világszervezetévé átalakult Vámegyüttműködési Tanács állapított meg, és a Brüsszelben 1983. június 14-én megkötött nemzetközi egyezmény vezetett be, amely utóbbit az Európai Közösség nevében az 1987. április 7-i 87/369/EGK tanácsi határozat (HL L 198., 1. o.; magyar nyelvű különkiadás 2. fejezet, 2. kötet, 288. o.) hagyta jóvá. A KN átveszi a hivatkozott harmonizált rendszer vámtarifaszámait és hatszámjegyű vámtarifaalszámait, csak a hetedik és nyolcadik számjegy képez speciális KN-albontást.
4
Az alapeljárás tényállásának megvalósulása idején a KN-nek az 1832/2002 rendelet I. mellékletében szereplő változata volt hatályban.
5
A KN XVI. áruosztálya két árucsoportból áll, melyek közül a 85. árucsoport címe: „[e]lektromos gépek és elektromos felszerelések és ezek alkatrészei; hangfelvevő és -visszaadó, televíziós kép- és hangfelvevő és -visszaadó készülékek és ezek alkatrészei és tartozékai”. Ezen árucsoport többek között a következő vámtarifaszámokat és -alszámokat tartalmazza:„8541Dióda, tranzisztor és hasonló félvezető eszköz; fényérzékeny félvezető eszköz, beleértve a fényelemet modullá vagy panellé összeállítva is; fénykibocsátó dióda; szerelt piezoelektromos kristály:[…]854140
–
Fényérzékeny félvezető eszköz, beleértve a fényelemet modullá vagy panellé összeállítva is; fénykibocsátó dióda:
85414010
– –
Fénykibocsátó dióda, beleértve a lézerdiódát
85414090
– –
Más
[…]8542Elektronikus integrált áramkör és mikroszerkezet:85421000
–
Elektronikus integrált áramkört tartalmazó kártya (»intelligens kártya«):
–
Monolitikus integrált áramkör:
854221
– –
Digitális:
[…]854229
– –
Más:
[…]85422960
– – – –
Vezérlő áramkör
85422970
– – – –
Interfészáramkör, a vezérlő funkciók végrehajtására alkalmas interfészáramkör
[…]8543Ebben az árucsoportban másutt nem említett elektromos gép, készülék egyedi feladatokra:[…]854389
– –
Más:
[…]85438995
– – – –
Más
[…]”
6
A XVI. árucsoporthoz fűzött 2. és 5. megjegyzés szerint:
„2.
Az ehhez az áruosztályhoz tartozó megjegyzések 1. pontjában, illetve a 84. és 85. árucsoporthoz tartozó megjegyzések 1. pontjában foglaltakra is figyelemmel, a géprészeket (a 8484, 8544, 8545, 8546 és 8547 vtsz. alá tartozó géprészek kivételével) az alábbi szabályok szerint kell besorolni:
a)
a 84. vagy a 85. árucsoport bármely vtsz.-a alá tartozó gépeket, géprészeket (kivéve a 8409, 8431, 8448, 8466, 8473, 8485, 8503, 8522, 8529, 8538 és a 8548 vtsz. alá tartozókat), minden esetben a saját vtsz.-a alá;
b)
más alkatrészeket, részeket, ha kizárólag vagy elsősorban valamely meghatározott géphez vagy ugyanazon vtsz. alá tartozó többféle géphez használatosak (beleértve a 8479 és a 8543 vtsz. alá tartozó gépeket is), a géppel azonos vagy a 8409, 8431, 8448, 8466, 8473, 8503, 8522, 8529 vagy a 8538 vtsz.-ok közül a megfelelő vtsz. alá kell besorolni. Az olyan alkatrészeket, részeket pedig, amelyek elsődlegesen a 8517, illetve a 8525–8528 vtsz. alá tartozó gépekhez való használatra egyaránt alkalmasak, a 8517 vtsz. alá kell besorolni;
c)
minden más alkatrész a 8409, 8431, 8448, 8466, 8473, 8503, 8522, 8529 vagy a 8538 vtsz.-ok közül a megfelelő vtsz. alá tartozik, vagy ha ezek közül egyikbe sem, akkor a 8485 vagy a 8548 vtsz. alá.
[…]
5.
A megjegyzésekben foglalt rendelkezések alkalmazásában a »gép« kifejezés magában foglalja a 84. és a 85. árucsoportba tartozó minden gépet, gépsort, berendezést, felszerelést és készüléket is.”
Az alapeljárás és az előzetes döntéshozatalra előterjesztett kérdések
7
A 2003. év során az Inspecteur van de Douane (a továbbiakban: ellenőr) X részére tizennégy kötelező érvényű tarifális felvilágosítást adott ki optocsatolók tekintetében.
8
Az iratokból kitűnik, hogy az optocsatolók galvanikus leválasztást biztosító szerkezetek. A galvanikus leválasztás olyan szigetelést jelent, amely megakadályozza az elektromos áram szomszédos áramkörök közötti mindenféle közvetlen áramlását. Az optocsatoló ilyen szigetelést tesz lehetővé a ki- és bemeneti áramkörök között, miközben először is fénykibocsátó dióda (light emitting diode, a továbbiakban: LED) segítségével a kimeneti áramkör elektromos jeleit fényjelekké alakítja, majd ezt követően a fotodetektor (amely egy fotodiódából és egy fototranzisztorból áll) a fényjeleket a bemeneti áramkörben elektromos jelekké alakítja. A LED-en és a fotodetektoron kívül az optocsatoló mindig tartalmaz műanyag fóliát is, amely nagy elektromos ellenállással rendelkezik, de a fényjeleket átereszti. Ily módon a beérkező elektromos jelek az egyik áramkörből a másikba ezen áramkörök elektromos érintkezése nélkül kerülnek át.
9
Egyes optocsatolók, például az X által forgalmazottak, a kimenő elektromos jeleket stabilizáló és erősítő integrált áramkörrel is rendelkeznek.
10
Az előbbiekben leírt alkatrészeket műanyag burkolat foglalja egybe.
11
Az optocsatolók különböző elektromos gépekbe és készülékekbe, mégpedig többek között kommunikációs és számítógépes hardverekbe és ipari gépekbe szerelhetők.
12
Az X számára kiadott kötelező érvényű tarifális felvilágosítások az optocsatoló tizenegy típusát a KN 85414090 vámtarifaszáma, egy típusát a KN 85422960 vámtarifaalszáma, két típusát pedig a KN 85422970 vámtarifaalszáma alá sorolták.
13
Az Inspecteur van de Douane 2004. november 17-én hozott határozatával visszavonta az említett kötelező érvényű tarifális felvilágosításokat, miután arra az álláspontra jutott, hogy a vita tárgyát képező valamennyi áru a KN 85438995 vámtarifaalszáma alá sorolandó. Az X által benyújtott panaszt követően az ellenőr helybenhagyta e határozatot.
14
2005. december 22-i ítéletében a Rechtbank te Haarlem elutasította az utóbbi határozat ellen benyújtott keresetet. Álláspontja szerint az optocsatolók egyedi feladattal rendelkező készüléknek tekintendők, és a KN 85438995 vámtarifaalszáma alá sorolandók.
15
Mivel X azon a véleményen volt, hogy az optocsatolók semmiképpen nem sorolhatók a 8543 vámtarifaszám alá, felülvizsgálati kérelmet nyújtott be a Hoge Raad der Nederlandenhez.
16
A Hoge Raad der Nederlanden megállapítja, hogy az optocsatolók a KN 8541 vámtarifaszáma alá tartozó alkatrészeket tartalmaznak. Álláspontja szerint kérdéses, hogy a 8541 vámtarifaszám alá sorolás abban az esetben is lehetséges-e, ha az optocsatoló az elektromos jeleket stabilizáló és erősítő áramkörrel is el van látva.
17
E körülmények között a Hoge Raad der Nederlanden úgy határozott, hogy az eljárást felfüggeszti, és előzetes döntéshozatal céljából a következő kérdéseket terjeszti a Bíróság elé:
„1)
Egy műanyagburkolatba foglalt, egy [LED], egy műanyag fólia és egy fotodetektor mellett egy erősítő áramkört is tartalmazó és többek között kommunikációs és számítógépes hardverekbe, szórakoztató elektronikai készülékekbe és ipari gépekbe szerelhető optikai-elektromos áramkör a KN 8543 vámtarifaszáma szerinti elektromos gépnek, elektromos berendezésnek vagy elektromos készüléknek tekintendő-e?
2)
Amennyiben valamely gép részéről van szó, úgy kell-e értelmezni a KN 8541 vámtarifaszáma alatti »fényérzékeny félvezető eszköz, beleértve a fényelemet modullá vagy panellé összeállítva is« fogalmát, hogy az a fent leírt optikai-elektromos áramkört is magában foglalja, vagy az ilyen áru az erősítő áramkör meglétére tekintettel a KN 8542 vámtarifaszáma szerinti elektronikus integrált áramkörnek tekintendő?”
Az előzetes döntéshozatalra előterjesztett kérdésekről
18
A kérdést előterjesztő bíróság az együttesen vizsgálandó kérdéseivel lényegében arra vár választ, hogy az erősítő áramkört is tartalmazó optocsatoló fényérzékeny félvezető eszközként a KN 8541 vámtarifaszáma alá, elektronikus integrált áramkörként a KN 8542 vámtarifaszáma alá, illetve egyedi feladatokra szánt elektromos gépként vagy készülékként a KN 8543 vámtarifaszáma alá tartozik-e.
19
X szerint az optocsatolókat, az erősítő áramkört tartalmazó optocsatolókat is ideértve, a KN 8541 vámtarifaszáma alá kell sorolni. Az Európai Közösségek Bizottsága is ezen az állásponton van. A holland kormány azonban úgy véli, hogy a nemcsak LED-ből és egy fotodiódákból, hanem egy integrált erősítő áramkörből is álló optocsatolót a KN 8543 vámtarifaszáma alá kell sorolni.
20
Emlékeztetni kell arra, hogy a jogbiztonság biztosítása és az ellenőrzések megkönnyítése érdekében az áruk tarifális besorolásának döntő szempontját általában azok objektív, a KN vámtarifaszámának és áruosztályai, illetve árucsoportjai megjegyzéseinek szövegében meghatározott jellemzőiben és tulajdonságaiban kell keresni (a C-382/95. sz. Techex-ügyben 1997. december 18-án hozott ítélet [EBHT 1997., I-7363. o.] 11. pontja, a C-208/06. és C-209/06. sz., Medion és Canon Deutschland egyesített ügyekben 2007. szeptember 27-én hozott ítélet [EBHT 2007., I-7963. o.] 34. pontja és a C-165/07. sz. Ecco Sko ügyben 2008. május 22-én hozott ítélet [EBHT 2008., I-4037. o.] 27. pontja).
21
A KN 8541 vámtarifaszáma a fényérzékeny félvezető eszközökre vonatkozik. Amint az az előzetes döntéshozatalra utaló határozatból és a Bírósághoz benyújtott észrevételekből kitűnik, nem vitatott, hogy az optocsatolók ilyen eszközöknek minősülnek.
22
A holland kormány írásbeli észrevételeiben egyébiránt elismerte, hogy a hozzáadott áramkör nélküli optocsatolókat a KN 8541 vámtarifaszáma alá kell sorolni. Álláspontja szerint az optocsatoló csak akkor nem sorolható a hivatkozott vámtarifaszám alá, ha integrált áramkört is tartalmaz. Úgy érvel, hogy a kimenő elektromos jeleket stabilizáló és erősítő integrált áramkört is tartalmazó optocsatolók nem tekinthetők egyszerű fényérzékeny félvezető eszköznek.
23
E tekintetben meg kell állapítani, hogy az optocsatolók tarifális besorolása nem különbözhet attól függően, hogy integrált erősítő áramkört tartalmaznak-e. Ugyanis nem vitatott, hogy az ilyen áramkörnek az optocsatolókba való beépítése igen elterjedt technika, amely csak arra szolgál, hogy a megfelelő jelátvitelt biztosítsa. Az említett áramkör jelenléte nem módosítja tehát lényegesen a fényérzékeny félvezető eszköz optocsatoló jellemzőit és tulajdonságait.
24
A fenti megfontolásokból következik, hogy az optocsatolók akkor is a KN 8541 vámtarifaszáma alá tartoznak, ha erősítő áramkört tartalmaznak.
25
Mindent egybevetve, mivel nem vitatott, hogy optocsatolók fényérzékeny félvezető eszközök, a KN 8541 vámtarifaszáma alá való besorolásuk – a jelen ítélet 8. pontjában összefoglalt tulajdonságaikra tekintettel – pontosabb és megfelelőbb a KN 8542 vámtarifaszám alá történő besorolásnál.
26
Végül, ellentétben a holland kormány állításával, az optocsatolók – pontos összetételüktől függetlenül – nem sorolhatók a KN 8543 vámtarifaszáma alá.
27
Ez utóbbi vámtarifaszám ugyanis csak akkor alkalmazandó, ha a 85. árucsoport egyéb vámtarifaszámai nem alkalmazhatók. Márpedig a jelen ítélet 24. pontjából az következik, hogy az optocsatolók a KN 8541 vámtarifaszáma alá tartoznak, még akkor is, ha erősítő áramkört tartalmaznak.
28
Mindenesetre az optocsatolók csak akkor lennének a KN 8543 vámtarifaszáma alá sorolhatók, ha egyedi feladatuk lenne. Márpedig meg kell állapítani, hogy az optocsatolók inkább valamely gép részének, mintsem a KN 8543 vámtarifaszáma szerinti, „egyedi feladatokra [szánt] gép, készülék”-nek tekintendők. Ugyanis, amint azt a kérdést előterjesztő bíróság előadta és X is kiemelte, maguk az optocsatolók nem működnek rendeltetésszerűen azon elektromos készülék nélkül, amelybe szánták őket.
29
A KN XVI. áruosztálya 2. megjegyzésének a) pontjából az következik továbbá, hogy a KN 84. vagy a 85. árucsoportjának bármely vámtarifaszáma alá tartozó géprészeket, így a jelen esetben a 8541 vámtarifaszám alá tartozókat is, a hivatkozott vámtarifaszám alá kell sorolni, bármely géphez való használatra alkalmasak is. Igaz ugyan, hogy ugyanezen áruosztály 2. megjegyzésének b) pontja kimondja, hogy ha a géprészek kizárólag vagy elsősorban ugyanazon vámtarifaszám alá tartozó többféle géphez használatosak, a vonatkozó gép megfelelő vámtarifaszáma alá kell besorolni őket. Meg kell azonban állapítani, hogy az utóbbi szabály nem alkalmazható az optocsatolókra, mivel többféle típusú géphez és készülékhez használatosak, és nemcsak a KN 8543 vámtarifaszáma alá tartozó, másutt nem említett gépekhez és készülékekhez („ebben az árucsoportban másutt nem említett elektromos gép, készülék egyedi feladatokra”).
30
A fenti megfontolások összességére tekintettel az előzetes döntéshozatalra előterjesztett kérdésre akként kell válaszolni, hogy a KN-t úgy kell értelmezni, hogy az optocsatoló – függetlenül attól, hogy erősítő áramkört tartalmaz-e – a 8541 vámtarifaszám alá tartozik.
A költségekről
31
Mivel ez az eljárás az alapeljárásban részt vevő felek számára a kérdést előterjesztő bíróság előtt folyamatban lévő eljárás egy szakaszát képezi, ez a bíróság dönt a költségekről. Az észrevételeknek a Bíróság elé terjesztésével kapcsolatban felmerült költségek, az említett felek költségeinek kivételével, nem téríthetők meg.
A fenti indokok alapján a Bíróság (ötödik tanács) a következőképpen határozott:
A 2002. augusztus 1-jei 1832/2002/EK bizottsági rendelettel módosított, a vám- és statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendelet I. melléklete szerinti Kombinált Nómenklatúrát úgy kell értelmezni, hogy az optocsatoló – függetlenül attól, hogy erősítő áramkört tartalmaz-e – a 8541 vámtarifaszám alá tartozik.
Aláírások
(
*1
)	Az eljárás nyelve: holland.